Ecclesia cathedralis Cestrensis
Ecclesia cathedralis Cestrensis in urbe Cestriae visitatur. Aedificium, quod hodie videtur, ab Hugone Lupo comite Cestrensi, adiuvante Anselmo Cantuariensi, sub forma abbatiae Benedictinae anno 1093 inceptum, saeculis XIII et XIV partim restructum, saeculo XVI auctum erat. Dioecese Cestrensi anno 1541 constituta, ecclesia olim abbatialis in cathedralem conversa est. Structura magna parte delapidata ab architecto Georgio Gilberto Scott, suadente decano Cestrensi Ioanne Howson, inter annos 1865 et 1875 restituta vel recreata est. Restitutiones minores Arthurus Blomfield anno 1882 et Aegidius Gilbertus Scott, Georgii Gilberti nepos, inter annos 1911 et 1913 curaverunt.